ועדת הכלכלה, כנסת 17, פרוטוקול מספר 556, 2008-04-02 09:00

גלעד ארדן: בוקר טוב, אני מתכבד לפתוח את ועדת הכלכלה.

גלעד ארדן: רציתי להמתין להגעתו של שר התמ"ת, אבל בכל זאת זו הכנסת פה ואנחנו משתדלים לפתוח את הישיבות בזמן ולכבד את מוזמנינו, אז אני אפתח את הישיבה ואם יצטרף אלינו השר כמובן שנקבל אותו בשמחה ובכבוד.

גלעד ארדן: על סדר היום תקנות הגנת הצרכן (ביטול עסקה) התשס"ח-2007 שהוגשו על ידי הוועדה על ידי משרד התמ"ת.

גלעד ארדן: כדי לרענן את זיכרוננו וכדי שהדברים יאמרו לפרוטוקול, אני רוצה להזכיר במה מדובר ואיך הייתה השתלשלות פני הדברים.

גלעד ארדן: התקנות האלה הוצאו על ידי שר התמ"ת, מכוח תיקון מספר 16 לחוק הגנת הצרכן.

גלעד ארדן: יוזמת התיקון הייתה בהצעת חוק מטעם חברי הכנסת שלום שמחון ואיתן כבל בעניין החזר כספי או זיכוי בשל החזרת טובין.

גלעד ארדן: הרעיון שגולם בהצעת החוק של חברי הכנסת שמחון וכבל ושאושר במליאת הכנסת עוד בשנת 2005, אני חוזר שוב, התיקון לחוק אושר עוד בשנת 2005, לפני כמעט שלוש שנים, הסמיך את משרד התמ"ת להביא בתקנות תחומי מסחר שבהם לצרכן תהיה זכות, על אף מה שכתוב בחוק החוזים וכל מה שנקבע בחוקים אחרים לבטל עסקה שהוא ביצע לרכישת טובין או שירות והשר היה אמור להביא פנינו את אותם תחומי מסחר וההסדרים הספציפיים שייקבעו בהם, שבהם יהיה ניתן לבצע את אותו ביטול של העסקה , בלי לעמוד בכל התנאים שחוקים אחרים מעמידים בפני הצרכן.

גלעד ארדן: למיטב הבנתי הרעיון מאחורי העובדה שהחוק לא קבע זכות כזו כללית בכל תחומי המסחר אלא ביקש מהשר לקבוע זאת בתקנות, באישור ועדת הכלכלה, בא מתוך הבנה של מציעי החוק ושל הכנסת שיש הבדלים בין תחומי מסחר שונים ולכן המשרד שאחראי על כך צריך לתת את דעתו לעומק על ההשלכות שזה ישפיע על אותו תחום מסחרי, על עובדות כמו שלעיתים זכות כזו עלולה יותר לפגוע בצרכן מאשר לעזור לו, או שאולי היא עשויה לעזור לאותם צרכנים שהתחרטו אבל לפגוע בכל אלה שלא מתחרטים.

גלעד ארדן: צריך להחליט איזה אינטרס צריך לגבור.

גלעד ארדן: בכל אופן, לאחר כשנתיים וחצי, המשרד הגיש תקנות לאישור ועדת הכלכלה וביום ה- 10 לדצמבר, לפני שלושה וחצי חודשים, הוועדה קיימה דיון בתקנות שהעביר משרד התמ"ת אבל לצערנו גילינו שנוסח התקנות שהועבר על ידי משרד התמ"ת אינו תואם את סעיף החוק, לפיו על השר היה לקבוע באופן פוזיטיבי את סוגי הטובין והשירותים, או סוגי השירותים שלגביהם רשאי הצרכן לבטל את הסכם הרכישה.

גלעד ארדן: אם אני טועה בתיאור פני הדברים אני מבקש לתקן אותי.

אתי בנדלר: זה היה אחד בין היתר.

גלעד ארדן: אבל זה היה פגם מהותי כיוון שההסדר שנקבע לא היה הסדר פוזיטיבי, אלא הסדר שלילי.

אתי בנדלר: להערכתי היו עוד חריגות מסמכות אבל אין טעם להיכנס אליהם ברגע זה.

גלעד ארדן: בכל אופן, לאחר שהוועדה הביעה בפני המשרד את אי שביעות רצונה וחוסר הסכמתה לדון בתקנות בנוסח שהובא, הועבר נוסח נוסף, ביום 13 במרץ , חודש זה, של התקנות האמורות, ואנחנו הפצנו אותו לכל המוזמנים שנמצאים כאן היום לפני למעלה מעשרה ימים, העלינו אותו לאתר האינטרנט של הוועדה וזאת מתוך התחשבות והבנה לכך שבעצם אין עוד הליכי חקיקה, הדברים יחתכו כאן בוועדה וצריך לתת הזדמנות נאותה לכל תחומי המסחר שעלולים להיפגע מהתקנות האלו, ללמוד אותם, להכין טיעונים ולהשמיע את טענותיהם בפני הוועדה.

גלעד ארדן: דה עקא, שאתמול בשעה 13:12 התקבלו שוב בוועדה מספר תיקונים לתקנות, שלעמדתי יש בהם גם שינויים מהותיים מהנוסח הקודם שהופץ, ולכן קודם כל אני מבקש להתנצל בשם משרד התמ"ת, גם אם הוא לא מתכוון לעשות את זה, בפני המוזמנים, הדברים לא צריכים להיעשות בצורה הזו ואם ממשלה מגישה תקנות עם השלכות כל כך משמעותיות, ושאין אחרי אישור הוועדה עוד מקום שבו ניתן לטעון כלפיהם טענות, לא ראוי שהדברים ייעשו פחות מ- 24 שעות לפני המועד שהכנסת קבעה זמן רב מראש לדיון בתקנות.

גלעד ארדן: עד כאן דברי בנושא הזה, אנחנו נקיים היום דיון ענייני, כפי שאמרתי, גם אחרי שעיינתי שוב, גם בנוסח החדש, אני חושב שיש כאן חסרים רבים בהתייחסויות ספציפיות לתחומי מסחר עם מאפיינים ייחודיים והוגשו לוועדה עשרות ניירות עמדה ביחס לתקנות האלו, אנחנו נראה כיצד מתקיים הדיון ובהתאם להתקדמותו אני אחליט אם יש אפשרות בכלל לקיים הצבעה או לא, הסיכויים די נמוכים לאור הדברים שאמרתי.

גלעד ארדן: קודם משרד התמ"ת יציג את התקנות על פי הנוסח החדש.

אבשלום וילן: שאלת הבהרה, האם כשחיברו את התקנות, משרד התמ"ת דיבר עם נציגי הסקטורים השונים על המשמעויות לגביהם?

אברהם בירנבוים: לא

גלעד ארדן: השאלה לא הופנתה אל הסקטורים, היא הופנתה אל משרד התמ"ת, נאפשר למשרד התמ"ת להתייחס לזה.

חנה טירי: התקיימו התייעצויות וישיבות במשרדו של השר, העברנו טיוטה של התקנות הראשונות להתייחסות ארגוני העוסקים וגם ארגוני הצרכנים.

אבשלום וילן: היה דיאלוג אתם?

חנה טירי: קיבלנו הערות, ההערות נשקלו ובהתאם לכך תיקנו את התקנות.

חנה טירי: תיקנו לפי הערות שנתקבלו, ומה שלא נתקבל לא התקבל.

אבשלום וילן: למה נציגי המגזר תיירותי התעופתי אמרו שאיש לא דיבר אתם?

גלעד ארדן: השאלה לגבי מי שמייצג את הארגונים בדרך כלל, יש את איגוד לשכות המסחר, התאחדות התעשיינים, היכן שמאוגדים רוב תחומי המסחר בישראל.

גלעד ארדן: השאלה אם הנציגים שלהם ישבו אתכם וקבלו הזדמנות נאותה להביא את כל טענותיהם בפניכם?

חנה טירי: לטעמנו כן, העברנו את התקנות להתייעצויות.

אבשלום וילן: שאלתי אם היה דו שיח?

חנה טירי: היה גם דו שיח, התקיימו שיחות בעל פה בלשכת השר, יחד עם השר.

דוד רותם: האם שר התיירות ושר התקשורת הביעו הסכמה לנוסח התקנות הזה?

חנה טירי: עדיין לא, שלחנו מכתבי התייעצות לשר התקשורת ושר התיירות, עוד לא קיבלנו אישור על התקנות או לחלופין אישור על קיום חובת ההתייעצות, היה לנו יסוד סביר להניח שנקבל עד למועד העברת התקנות לוועדה, לצערי לא קיבלנו.

חנה טירי: משיחה שקיימתי עם שר התקשורת אתמול הגענו להסכמה שבכל מקרה הדברים שנוגעים לעניינו של שר התקשורת ומבחינתנו גם העניינים שנוגעים לשר התיירות, הגענו להסכמה לבקש מהוועדה שהדברים האלו לא יאושרו בוועדה היום אלא לאחר שנסיים את ההתייעצויות.

יצחק וקנין: אם כך כל שר ייקח את מה שיש לו, שר הבריאות ייקח את לחצני מצוקה והמכשירים הרפואיים ונגמר העסק.

דוד רותם: אם לא הייתה התייעצות אני צריך להבין, הזמן שלנו הוא הפקרות?

דוד רותם: השרים יגיבו כשהם ירצו?

גלעד ארדן: מה שאמרה עורכת הדין טירי היו דברים ברורים, אולי הם מסבירים גם את אי הגעתו של שר התמ"ת היום.

גלעד ארדן: מיד נשמע מה חושבת היועצת המשפטית על ההתנהלות של הממשלה בעניין הזה ואת היכולת שלנו לדון.

גלעד ארדן: בלי קשר להיבט המשפטי אני אומר חד משמעית שההתנהלות של הממשלה בעניין הזה היא ביזיון.

גלעד ארדן: עורכת הדין טירי, זו בושה וחרפה, אנחנו מזמינים לכאן חברי כנסת, לפי העמדה שגברתי הציגה כעת, בקשת המשרד הייתה אמש צריכה להיות לבטל את הדיון לאור אי מוכנות של הממשלה.

גלעד ארדן: אין שום סיבה הגיונית להשחית את זמנם של כל המוזמנים לכאן ושל כל חברי הכנסת, כאשר הממשלה עצמה מגישה תקנות שבעצם סותרות את מה שהיא אומרת.

גלעד ארדן: בהתייעצות עם שר התקשורת ושר הבריאות.

גלעד ארדן: אם אין לגברתי מכתב שמאשר את חובת ההתייעצות שבוצעה כאן, אז אני לא מבין במה אנחנו דנים?

גלעד ארדן: אנחנו דנים בטיוטת התקנות או בתקנות?

גלעד ארדן: אני מצטער שאני אומר את הדברים כלפי גברתי, הם היו צריכים להיאמר כלפי שר התמ"ת, אבל כיוון שהוא בחר שלא לשבת כאן, אין לי אלא להפנות זאת נציגי משרדו.

גלעד ארדן: זו פשוט בושה וחרפה.

דוד רותם: מחר תהיה התייעצות, ישנו את זה, ואנחנו כבר אישרנו נוסח.

גלעד ארדן: מפאת כבודם של האנשים כאן וכדי לא להשחית את זמנם, נתחיל בכל זאת לשמוע טענות.

אבשלום וילן: יש לי בקשה, יש פה משהו לא תקין , ציינת את זה בעצמך, אני תמכתי בחוק, החוק הוא ראוי, אבל חייבים לשים את המגבלות כדי לא לפגוע, לא בחיי הכלכלה לא בפרנסה באותם מקומות מוצדקים.

אבשלום וילן: לתומי שאלתי אתמול את המשלחות שהגיעו לפה, שר התחבורה הביע את דעתו?

אבשלום וילן: שר התיירות הביע דעתו?

אבשלום וילן: שר התקשורת הביע דעתו?

אבשלום וילן: אני שומע שלא.

אבשלום וילן: איזו עבודת מטה זו?

אבשלום וילן: נדמה לי ששר התקשורת ושר המסחר והתעשייה שייכים במקרה לאותה מפלגה ישבו אחד עם השני, ידברו.

אבשלום וילן: מה שיקרה הוא שיתחיל פה ריטואל, כל האנשים שאפילו לא דיברו עם המשרד בנוגע לתקנות, יציגו את טיעוניהם ואנחנו נשב בקהל.

אבשלום וילן: אני מאד מצטער, זה היום האחרון של המושב, יש הרבה מאד חוקים להעביר ויש הרבה מאד עבודה, ככה לא בונים חומה, ככה לא בונים תקנות, בחוק שהצבעתי מאוד בעדו.

אבשלום וילן: אדוני היושב ראש אני חושב שטוב תעשה אם תנצל את זמנך, שלח אותם לעשות שיעורי בית, מצידי קרא לנו ב- 17:00, 18:00, ונשב לאשר.

אבשלום וילן: אבל שנעבוד בצורה מסודרת ולא שלומיאלית.

אתי בנלדר: ביקשתי את רשות הדיבור כדי להתייחס לנושא הפורמאלי הזה לפני שנתייחס בכלל לתקנות המוצעות שהפגמים הכלולים בהם רבים מאוד.

אתי בנלדר: סעיף 37 לחוק הגנת הצרכן קובע שהשר ממונה על ביצוע חוק זה והוא רשאי להתקין תקנות בכל הנוגע לביצוע וסעיף קטן (ב) שבו קובע שתקנות וצווים לפי חוק זה שנתייחדו לעניין נכסים או שירותים שבשטח פעולתו של משרד ממשרדי הממשלה יותקנו גם בהתייעצות עם השר הממונה על אותו משרד.

אתי בנלדר: דהיינו, חובת ההתייעצות כאן מעוגנת בחוק.

אתי בנלדר: מששר מוסמך להתקין תקנות באישור ועדה מוועדות הכנסת, וכשהסעיף המסמיך קובע חובת היוועצות או אישור של גופים נוספים, אין בכלל ספק שהתקנות, אותה חקיקת משנה, אמורה להיות מובאת בפני הכנסת רק לאחר שקוימה חובת ההיוועצות או קבלת האישור של הגופים האחרים, שהרי לא יעלה על הדעת שלאחר שהכנסת תאמר את דברה, תאשר או לא תאשר, או תאשר בשינויים, יחל השר המוסמך להתקין תקנות לשנות את הנוסח שאישורה ועדה מוועדות הכנסת בשל אישור או חוסר אישור של גופים אחרים.

אתי בנלדר: ברור שהכנסת אמורה להיות האחרונה בשרשרת.

אתי בנלדר: בשיחתי עם הגברת טירי אתמול הבהרתי לה את עניין הזה והסברתי לה שכל עוד לא קוימה החובה הזו מלואה, הוועד אינה רשאית, גם ם היא תרצה, לאשר את התקנות.

אתי בנלדר: יתרה מזו, אני חייבת לומר שבסעיף המסמיך של התקנות, כתוב "בהתייעצות עם שר התקשורת ושר התיירות ועם שר..."

יצחק וקנין: גם משרד הבריאות, התייעצו עם שר הבריאות?

יצחק וקנין: לא התייעצו אתו בכלל.

אתי בנדלר: "ועם שר...", ככל הנראה לא נעשתה היוועצות לא עם שר התקשורת ולא עם שר התיירות.

גלעד ארדן: אולי עם שר "שלוש נקודות"?

אתי בנדלר: ייתכן שהתחילו בתהליך ההיוועצות, אבל ודאי שהשרים הרלוונטיים לא גיבשו את עמדתם עדיין.

גלעד ארדן: הרי התקנות לא מותנות בהסכמה שלהם.

גלעד ארדן: מאיזה רגע חובת ההיוועצות מסתיימת?

אתי בנדלר: מרגע שהשר שעימו צריכים להיוועץ גיבש את עמדתו והודיע עליה למשרד.

אתי בנדלר: לאחר מכן השר המונה צריך לשקול אם הוא מקבל או לא מקבל את עמדתו.

אתי בנדלר: כל עוד הגוף שעימו צריך להיוועץ בכלל לא גיבשו את עמדתם ולא העבירו אותה.

אתי בנדלר: ..

גלעד ארדן: אם הם לא מחזירים תשובה חודשים ארוכים?

אתי בנדלר: אולי היושב ראש צריך לשמוע מתי היית ההפניה אליהם, האם ניתן להם זמן סביר והאם בכלל הם הוזכרו ונאמר להם שהם אמורים להביע את עמדתם עד למועד מסוים.

גלעד ארדן: זאת שאלה רלוונטית שאני צריך לדעת אולי צריך להזמין את השרים.

אתי בנדלר: על כל פנים, שירותי רפואה דחופה, לרבות לחצני מצוקה, ברור שמדובר בהיוועצות בשר הבריאות.

יצחק קמחי: זה לא נושא בפיקוחו.

אתי בנדלר: שירותי בריאות דחופה לא עם שר הבריאות?

אתי בנדלר: בסדר, נתייחס לזה בהמשך.

אתי בנדלר: חוגים וקורסים, כיוון שהם לא מוגדרים על פניו, יכול להיות שאלה קורסים של האוניברסיטאות למיניהם, אולי של המתנ"סים, אם כך חייבת להיות חובת ההיוועצות עם שר החינוך והתרבות.

אתי בנדלר: מנוי להגרלות והימורים, תלוי באיזה סוג מדובר, אם מדובר בפיס אז זה שר האוצר, ככל שמודבר בהסדר ההימורים בספורט, שר החינוך והתרבות, זאת אומרת שצריך להיוועץ עם מספר שרים.

דוד רותם: צריך לעשות עבודה רצינית.

רוברט אילטוב: אולי הם רוצים שאנחנו נעשה את הפונקציות האלה.

דוד רותם: הם אמרו שהם כתבו מכתבים לשר הבריאות והתקשורת, עם יתר השרים לא התייעצו.

גלעד ארדן: גם אם נשלחו פניות לשרים והשרים לא ענו, ותלוי גם בכמה זמן מדובר, נשמע קודם את העובדות יכול להיות שצריך להזמין גם את השרים הרלוונטיים שמעכבים תקנות כל כך חשובות מבחינה צרכנית.

דוד רותם: יש עדין שרים שלא הגיעו אליהם בכלל כי הם לא חשבו שצריך לעשות.

גלעד ארדן: איך אתה יודע, עוד לא נתנו להם אפשרות להשיב, לא למשרד המשפטים ולא למשרד התמ"ת.

דוד רותם: הם אמרו מלכתחילה עם מי הם התייעצו.

אברהם בירנבוים: גם עם הממונה הוא לא התייעץ.

גלעד ארדן: מר בירנבוים, אני מנסה לקבל תשובות ממשרדי הממשלה, ברגע שנעבור לנציגי הסוחרים ותחומי המסחר אני מבטיח שאתה רשום.

גלעד ארדן: לאילו שרים נשלחו בקשות להתייעצות וקבלת עמדתם, מתי נעשו פניות אלו והאם נתקבלה תשובה?

חנה טירי: כמו שאמרתי המכתבים נשלחו בפברואר, בערך באמצע פברואר, לשר התקשורת ולשר התיירות בלבד, כי אלה השרים שחשבנו שהם רלוונטיים ולא קיבלנו תגובה.

אבשלום וילן: לא הייתה התייחסות שלהם?

גלעד ארדן: האם לפי עמדת משרד המשפטים בכך קוימה חובת ההתייעצות על פי החוק?

רוני נויבאור: לא.

גלעד ארדן: לפי עמדת עורכת הדין נויבאור, לדעת משרד המשפטים לא קוימה חובת ההתייעצות.

יצחק וקנין: חבל על הזמן שלנו, תסגור את הדיון.

אבשלום וילן: יש לי הצעת פשרה.

אתי בנדלר: אין לי בכלל ספק שאחרי שתקוים תקופת ההיוועצות נוסח התקנות שיונח בפני הוועדה ישנה את זה, לא יכול להיות שלא כך.

אבשלום וילן: יש לי הצעה לסדר, אי אפשר לקיים את הדיון במתכונת הרגילה שלו, אבל בכל אופן אנשים הגיעו מכל הארץ, הצעתי היא שתעשה שימוע.

אבשלום וילן: מה שכנראה לא עשו לכל הארגונים, תן להם להשמיע את דעתם, יהיה שימוע בלי החלטות, זה יחזור למשרדים.

קריאה: נציגי הממשלה לא כאן אז מה יעזור השימוע?

גלעד ארדן: אני מברך את הצטרפותו של השר לישיבה, אנחנו נמצאים כעת אדוני השר בדילמה קשה שהיא לא האם לאשר או לא לאשר את התקנות אלא האם בכלל לקיים או לא לקיים את הדיון.

גלעד ארדן: את דיון הקודם קיימנו באופן דחוף, כי הוועדה הזו רואה את עצמה מובילה את המאבק למען זכויות הצרכנים בישראל, לכן בפעם הקודמת כשאדוני הגיש לוועדה את התקנות מיד כינסנו דיון דחוף כדי לנסות ולאשרן.

גלעד ארדן: דא עקא שאז גילינו שהתקנות לא הוגשו בהתאם לדרישות החוק.

גלעד ארדן: שוב היום, בנוסח החדש, אתמול בצהרים קיבלנו נוסח מתוקן לנוסח שהופץ על ידי משרדך לפני כשבועיים, שוב על פי עמדת היועצת המשפטית של הוועדה וכן על פי עמדת משרד המשפטים, משרדך בעצם לא עמד בדרישות החוק, כיוון שלא קיימת את חובת ההתייעצות עם השרים הממונים על חלק מתחומי המסחר שנכללים בתקנות הללו.

גלעד ארדן: לכן אנחנו נמצאים בדילמה האם בכלל לקיים את הדיון הזה או לא לבזבז את זמנם של אלו שהגיעו אליו ולאפשר לממשלה לגבש את עמדתה הסופית על פי מה שדורש ממנה החוק.

אליהו ישי: אני אשתדל מאוד להסיר לך את הדילמה, אם באמת אתה כיושב ראש הוועדה וחברי הוועדה דואגים לצרכנים אז אפשר לצאת לדרך.

אליהו ישי: אם רוצים לעשות פה פופוליזם מעל גבם של הצרכנים - - -

גלעד ארדן: אדוני מדבר לעצמו?

אליהו ישי: אני מדבר אליך, אתה אומר דברים לא מדויקים אז אני רוצה להעביר לך את הדברים באופן ישיר.

גלעד ארדן: כיוון שאחרת ואין לך מושג על מה אתה מדבר, אני אומר דברים סופר מדויקים, וכל מה שאני אומר מגובה באנשי משרדך ובאנשי משרד המשפטים.

אליהו ישי: אדוני יושב ראש הוועדה לא הפרעתי לך לדבר, בבקשה ממך תן לי גם לדבר.

גלעד ארדן: אבל אני לא אאפשר לך להטיח פה דברים שאין בהם אמת.

אליהו ישי: אדוני היושב ראש, אתה רוצה לאשר את התקנות, תאשר, אתה לא רוצה לאשר את התקנות, אל תאשר אותם.

אליהו ישי: יש תהליך מקובל בין הממשלה לכנסת, אני מבקש ממך לאפשר לי לדבר.

אליהו ישי: התקנות שאני מביא לפה הם תקנות לטובת הצרכנים במסגרת החזר כספי.

אליהו ישי: אני מתכוון לפעול בכל כוחי להעביר את התקנות האלה ולתקן את החוק אם יהיה צורך וגם הכנתי הצעת חוק נוספת ממשלתית ויש הצעות חוק פרטיות נוספות על הגנת הצרכן.

אליהו ישי: נכון שזה כוח שוק אדיר, העוצמה של העוסקים גדולה, הלוביסטים רבים ויש מאבק גדול וקשה, על זה אין ויכוח.

אליהו ישי: אני מציע שלפחות בינינו, לטובת הצרכנים, לא יהיה ויכוח.

אליהו ישי: לגבי הפרקטיקה אם כן התייעצו או לא התייעצו אני גם אתייחס, אבל אני מציע שנהיה באותה דעה, לטובת הצרכנים, כך אני מבין שהיה עד היום, שאתה משתף פעולה איתנו בעניין התקנות לטובת הצרכנים.

אליהו ישי: אם כוחות השוק רוצים למשוך זמן כדי להרוויח זמן אולי זה לגיטימי, אבל אני אעשה את תפקידי כשר התמ"ת בעניין הזה.

אליהו ישי: לעצם העניין, חובת התייעצות התקיימה, דיברתי עם השרים הנוגעים בדבר כתבתי מכתב לפני חודש וחצי לשרים הנוגעים בדבר, קיימתי מספר שיחות, גם עם שר התקשורת ושר התיירות איננו, אז ראש הממשלה.

עובד קדמי: נציגיו פה.

אליהו ישי: אני שמח.

אליהו ישי: מכל מקום יש הבנה מדויקת, לפחות עם שר התקשורת, לא אסתיר שהאג'נדה שלנו זו הדאגה והצלחה בתוך התנועה וכך אנחנו פועלים וכך גם פועל שר התקשורת.

אליהו ישי: דעתו היא חד משמעית בעד התקנות.

אליהו ישי: יש עדיין חילוקי דעות על חלק מהדברים או חלק מהתקנות או על התקנות עצמן, על חלק מהדברים יש עדיין השגות וויכוחים, המשפטנים ממשרד התקשורת סבורים כי יש צורך בתיקון זה או אחר, משרד התיירות סבורים על תיקון אחר, אין לי בעיה לקבוע זמן ולא למשוך את זה כי אני קובע חד משמעית שגם סוכני הנסיעות גם תיירות וגם חברות הסלולר לא אוהבים את זה ומבחינתם רוצים למשוך את זה.

אליהו ישי: אין לי שום כוונה למשוך את זה.

אליהו ישי: יחד עם זאת אני בהחלט מוכן לקיים דיון נוסף ענייני, ואני מבקש ממך אדוני היו"ר, תוך שבועיים במהלך הפגרה, לזמן דיון נוסף ולאשר את התקנות אם אתה לא רוצה לאשר אותן היום, או שאתה לא יכול לאשר און יום בגלל חילוקי דעות שעדיין קיימים.

אליהו ישי: מכל מקום אני רוצה לומר כמה דברים למהות, ברור לי שיש פה הרבה מאבקים, כל אחד דואג לאינטרסים שלו ובצדק.

אליהו ישי: אבל נשים את הדברים על השולחן בצורה אמיתית- תפסת מרובה לא תפסת- מי שרוצה לתפוס מרובה לא יתפוס שום דבר.

אליהו ישי: לגבי סוכנויות תיירות ובתי מלון עד היום, במכירה מרחוק, יש אפשרות לאדם לחזור בו, אין שום בעיה עם זה.

אליהו ישי: אבל אם הוא בא לדלפק ומבקש כרטיס טיסה, או בית מלון, הוא לא יכול לחזור בו.

אליהו ישי: אני שואל אתכם, איך נעשות רוב הקניות?

אליהו ישי: מישהו בא לדלפק בבית מלון?

אליהו ישי: הכול דרך הטלפון ושם זה בסדר גמור.

אליהו ישי: על מה אנחנו זועקים?

אליהו ישי: על דבר שולי שבשולי, שמישהו במקרה בא לדלפק לבקש בית מלון וגם הוא, שולי שבשולי, ירצה לבטל.

אליהו ישי: מה קרה?

אליהו ישי: בתי המלון יקרסו אם אחד ירצה לבטל את ההזמנה שהזמין, לא תהיה תפוסה?

אליהו ישי: אני מציע למשרד התיירות ולבתי המלון לא להגזים בדבר הזה.

אליהו ישי: ברמת ההסברה אני אעמוד מעל כל במה בכנסת ובממשלה ובעזרת השם אני אעביר את התקנות הללו לטובת הצרכנים, אני לא מציע לאף אחד להפוך את זה לאישיו, עכשיו כל אחד יבטל שבוע לפני וכל בתי המלון יהיו ריקים.

אליהו ישי: מי שמבטל הוא אחד שקרה לו אירוע מסוים, חוץ מזה, היום אפשר לבטל, אם אתה רוכש את זה דרך הדלפק, אתה יכול לעשות את זה גם דרך הטלפון מרחוק, מה בלבולי המוח האלה?

אליהו ישי: או שאתם כעוסקים רוצים לבוא לקראת הצרכנים שלכם, זה כבר אינטרס שלכם, או לא.

אליהו ישי: אדוני היושב ראש, זה נפל ביום שלישי שזהו יום קבינט ואני חייב להגיע אליו, אם אתה מגיע למסקנה ולהחלטה שרוצים עוד שבוע שבועיים לקיים דיון עם המשפטנים הנוגעים בדבר, דהיינו משפטנים של משרדים נוספים, לקיים דיון משפטי עם משרד תמ"ת, בשמחה אני מוכן לאפשר את הברורים הנוספים והאחרונים, אבל אני מבקש מך אדוני היושב ראש, ואני משוכנע שכוונתך ורצונך, על פי השיחות בינינו, להעביר את התקנות האלה ולתמוך בחוק שיעשה טוב לצרכנים.

אליהו ישי: אני מציע להשאיר את הפופוליזם בצד ולהתמקד בדיון עצמו.

גלעד ארדן: כיוון שאדוני שמע רק אותי אני מניח שביטויים כמו "פופוליזם" ו"לחצים של לוביסטיים" מופנים אלי.

גלעד ארדן: אני מציע לאדוני לבדוק היטב את דבריו ואני אומר לך שבחדר הזה יושבים חברי כנסת החברים בוועדה שאין יותר ממנה דואגת להגנת הצרכן במדינת ישראל.

גלעד ארדן: היום יעלו בקריאה שנייה ושלישית במליאת הכנסת שתי הצעות חוק שהציעו חברי הכנסת מהוועדה הזו ולא עולה שום הצעת חוק שבאה מהממשלה היום.

גלעד ארדן: לכן אני חושב שכל הטפות המוסר והאמירות הללו אם אנחנו רוצים או לא רוצים, אין פה עניין של רוצים או לא רוצים, הוועדה הזו קובעת מיד בדחיפות, בכל פעם שמשרדך מביא משהו שהוא לטובת הצרכן.

גלעד ארדן: אם יש לשאול שאלה על עיכובים בזמן צריך לשאול את הממשלה מדוע מ- 2005, כשעבר החוק, לקח שלוש שנים כמעט כדי להסדיר באלו ענפים ניתן יהיה לבצע את אותם החזרת טובין.

אליהו ישי: אפשר לנהל שיחה בינינו מעל גלי האתר באופן רציף אם זה מה שאתה חפץ.

אליהו ישי: בשורה תחתונה, אם הכוונה שלך כנה אז המעשים יעידו.

אליהו ישי: זה שהממשלה, לצערי הרב, בגלל משרד המשפטים, בחלק גדול מהמקרים מתקשה להעביר חוקים, חוקים פרטיים רצים יותר, לא לחינם אני מגיש הצעות חוק שלי באופן פרטי.

גלעד ארדן: יכול להיות שאדוני לא מבין את הטיעון הבסיסי, כיוון שאני מכיר בסמכותו של בית המשפט העליון, לעיתים במקרים קיצוניים, לפסול דברי חקיקה שיוצאים מהבית הזה כשהם לא עומדים בדרישות החוק, שהבית הזה עצמו קבע, וכאשר הממשלה עצמה אומרת שהממשלה לא עומדת בדרישות החוק בתקנות האלו, אין לי טעם להשחית את זמנם לא של חברי הכנסת ולא של המוזמנים ובסוף לאשר פה משהו שייפסל בבית המשפט.

גלעד ארדן: זה כל מה שנאמר.

גלעד ארדן: כל האמירות שלך לא רלוונטיות לעניין.

גלעד ארדן: אני לא מתחרה פה מי מגן יותר על הצרכנים, השאלה היא אם יש טעם לקיים דיון כאשר מה שמונח על השולחן לא עומד בדרישות החוק ואין טעם לדון בו כי גם אם הוא יאושר הוא לא יעמוד בשום מבחן משפטי, זו השאלה ולא מי דואג יותר להגנת הצרכן.

אליהו ישי: אם זה לא עומד במשפט החוק - - -

גלעד ארדן: זה לא רק מה שאמרה היועצת המשפטית של הוועדה אלא גם נציגת משרד המשפטים אמרה והשיחות שלך עם שר התקשורת לא רלוונטיות לעניין חובת ההתייעצות.

אליהו ישי: כנסת ישראל רשאית לחוקק, אם זה לא חוקי או לא חוקי שמשרד המשפטים יקבע.

אליהו ישי: במידה ועבר חוק אחר, שבית משפט יפסוק אם זה נכון או לא נכון.

אליהו ישי: אנחנו נדון ונעשה את העבודה שלנו בצורה נכונה ומסודרת ונפסיק לשחק את המשחקים האלה.

גלעד ארדן: אז אני אפסיק לשחק משחקים ונשמע את חברי הכנסת.

גלעד ארדן: חבר הכנסת וילן בבקשה.

אבשלום וילן: אני מציע לקבל את הצעתו של השר.

אבשלום וילן: הכוונה של השר ראויה, גם הכוונה שלנו ראויה, גם לי יש שורת חוקים שהשר תמך בהם.

אבשלום וילן: אבל הבעיה אדוני השר היא שישנן כמה נקודות מאד מהותיות שעדיין לא נערך הדיון בהם כמו שצריך.

אליהו ישי: נערך דיון לא נגמר הדיון בחלק מהמקרים.

אבשלום וילן: אני רוצה לעזור לך.

אליהו ישי: אני מודה לך שאתה רוצה לעזור.

אבשלום וילן: למשל הטענה שבחברות זרות, בהזמנות כרטיסי טיסה יש בעיה דרך האינטרנט, חברות זרות מול חברות ישראליות, כשבחברות זרות התקנות לא יחולו ובחברות ישראליות כן.

אבשלום וילן: שורה של נושאים שאנחנו יודעים מקריאה פה, שלא נדונו.

אבשלום וילן: בתיירות, תעשיית המלונאות, אתה יודע בדיוק את ההשפעה שלה על כלכלת ישראל והסתבר שעדיין לא הגיעו לעמק השווה, לא דנו בתקנות.

אבשלום וילן: אני מקבל את עמדתך שאין סיבה למסמס את התהליך או להתנגד לו אבל מוכרחים לעבוד מסודר.

אבשלום וילן: מה שקרוה כרגע, תראה את הקהל הרב שהתאסף פה, אנחנו צריכים להיות השופט המוקדם בטענות המקדמיות, זה לא תפקידנו.

אליהו ישי: תנוח דעתך, גם לקראת ההכרעה בוועדה על אישור הוועדות יבואו כולם ויטענו שהם נגד.

אבשלום וילן: למען הסדר, אנחנו נכנסים היום לפגרה, אני מציע שמיד אחרי חג הפסח, לאחר שתגמרו את כל הדיונים המשרדיים כנדרש בחוק, תתכנס הוועדה, תאשר את התקנות.

אבשלום וילן: אני מעריך שעד סוף חודש אפריל ניתן לסיים את הכול, מה שכרגע לא נסגר, אנחנו נדרשים להיות פה שופטים בכל הטענות בלי שמשרדי הממשלה פסקו את פסוקם.

אליהו ישי: תודה.

אליהו ישי: אני חייב ללכת לקבינט.

אליהו ישי: אני מניח ומעריך שהדיון יתקיים היום ואני מקווה שימשך כמה שיותר מוקדם, אם אפשר בתוך שבועיים.

גלעד ארדן: זה תלוי מתי אדוני יביא נוסח שעומד בדרישות החוק.

גלעד ארדן: לוח הזמנים לא תלוי בנו.

אליהו ישי: אנחנו נעביר את הנוסח באופן מיידי ואני מאד מבקש שהדיון יהיה בטווח הסביר ובאופן מהיר ככל האפשר על מנת לאשר את זה.

אליהו ישי: תודה רבה.

גלעד ארדן: מה עמדת יתר חברי הכנסת לגבי קיום הדיון היום, חבר הכנסת רותם בבקשה.

דוד רותם: הוועדה הזו יכולה לדון - - -

גלעד ארדן: אני מבין שחבר הכנסת וילן תומך בלהמשיך את הדיון היום.

אבשלום וילן: לא, אמרתי שאין להצביע.

גלעד ארדן: אדוני אמר שהוא מקבל את עמדת השר ולאחר מכן אמר שאין טעם לראות את השופטים - - -

אבשלום וילן: לקדם במהירות את התקנות לאחר שבוצעו הדרישות שהעלית.

אבשלום וילן: לכן אמרתי שהצבעה לא תוכל להיות לפני הפסח שזה סוף אפריל.

אתי בנדלר: לא הבנתי.

גלעד ארדן: אדוני, הצבעה לא תוכל להיות עד שהממשלה לא תגיש תקנות שהונחו לפי דרישות החוק ולכן לוח הזמנים לא כל כך תלוי בוועדה.

גלעד ארדן: הוועדה קובעת תוך 14 יום דיון, מרגע שהמשרד מגיש לה את התקנות.

אבשלום וילן: מכיוון שפסח בעוד שבועיים, זה יהיה רק אחרי החג.

דוד רותם: הוא אמר לשר תעשה את העבודה שלך כמו שצריך ואז הוא ימליץ בפני יושב ראש הוועדה לנהל את הדיון מוקדם.

דוד רותם: זה מה שאמר חבר הכנסת וילן.

דוד רותם: אני חושב אדוני שאין לנו אפשרות לדון.

דוד רותם: הוועדה לא יושבת בשימועים ולא במשחקים ולא בכאילו.

דוד רותם: אנחנו צריכים לקבל נוסח תקנות שנעשה לאחר היוועצות עם השרים הרלבנטיים ואז אנחנו דנים ויכולים להחליט אם לקבל או לא לקבל.

דוד רותם: אנחנו לא שחקן משנה שנדון, נמליץ המלצות, נחליט ואחר כך השרים יחליטו אם הם מקבלים או לא מקבלים ויביאו את זה אלינו חזרה.

דוד רותם: מרגע שלא קוימה חובת ההיוועצות אין תקנות כמו שצריך ועם כל הכבוד לשר התמ"ת הוא ממהר לקבינט, אני מאד מעריך את זה, אבל לבוא הנה והגיד פופוליזם, ורק אני דואג לצרכן, אם היה דואג לצרכן הוא היה מגיש תקנות כמו שצריך.

דוד רותם: לא מקובל עלי שיושב פה שר ונותן לכולם מוסר שאנחנו פופוליסטים והוא לא.

יצחק וקנין: אפילו כשהוא היה שתקתי, אף אחד לא פופוליסט....

דוד רותם: אני מציע אדוני היושב ראש שנתנצל בפני האורחים המכובדים, נאמר לנו שאנחנו מאד מצטערים אבל הממשלה לא הגישה את הנוסח כמו שצריך.

אמנון כהן: כיוון שאיחרתי, אפשר לשמוע שוב מה הבעיה עם הטיעון המשפטי?

גלעד ארדן: אני מקווה שאדוני רוצה להישאר אתנו ואין לו קבינט... יש שני טיעונים, אחד שהוא כמעט משפטי, כמעט עולה לכדי בעיה משפטית, והוא שהמשרד העביר תיקון לנוסח אתמול בצהריים, ולא כל הסקטורים שהתיקון הזה רלוונטי אליהם היו יכולים לקבל אותו בזמן שיאפשר להם להבין אותו, להתכונן אליו ולהתייחס אליו כראוי היום.

גלעד ארדן: הטיעון השני הוא, זה לא טיעון זו עובדה, כיוון שהוא בא מהממשלה, שחובת ההתייעצות, שהשר שמתקין את התקנות חייב לקיים עם התחומים שנכללים בתקנות, בהם שניתן יהיה לבטל רכישת טובין או שירות לא קוימה על פי עמדת משרד המשפטים.

גלעד ארדן: למרות שהתבצעו פניות למשרד התקשורת ולמשרד התיירות, קודם כל ייתכן שישנם שרים נוספים שתחומים שהם מופקדים עליהם נכללים בתקנות ודבר שני, אין עדיין עמדה כתובה מטעם אותם משרדים, כלומר אין התייחסות עניינית, שר התמ"ת אמר שהוא ניהל שיחות בנושא אבל אי אפשר להבין - - -

דוד רותם: הוא ניהל שיחות עם שר התקשורת, כי אין שר תיירות.

גלעד ארדן: הוא אמר ראש הממשלה.

גלעד ארדן: אם אני אשאל לדוגמה את עמדת היועץ המשפטי של משרד התיירות מה עמדת משרד התיירות?

קריאה_: משרד התיירות מתנגד בתוקף לתקנות, הנושא העקרוני הבעייתי ביותר - - -

גלעד ארדן: אין צורך להרחיב, רק נתתי דוגמה לבעייתיות שזה יוצר.

אתי בנדלר: אני מבקשת לדעת אם עמדת משרד התיירות הועברה לשר התמ"ת?

קריאה: לא ידענו על התיקון האחרון ועוד לא הגענו לדיון, אנחנו עוד בתיקון הקודם.

יצחק קמחי: השאלה היא לא העמדה שלהם אלא העמדה של השר, ואל השר זה הועבר.

קריאה: היועצת המשפטית של משרד ראש הממשלה לא יודעת על כך.

גלעד ארדן: השאלה, עורכת הדין נויבאור, האם השתיקה של אחד השרים מבחינתנו היא חובת ההיוועצות.

גלעד ארדן: אין לי את משרד ראש הממשלה שיאמר לי.

רוני נויבאור: צריך להבחין בין עמדת גורמים מקצועיים בהתקנת תקנות ובין עמדת השר.

רוני נויבאור: עמדת השר היא עמדת שר, הוא יכול לקבל או לא לקבל את עמדת הגורם המקצועי.

אתי בנדלר: אבל בודאי הוא צריך לשמוע את עמדת הגורמים המקצועיים כדי לגבש את עמדתו.

גלעד ארדן: השאלה מאד חדה וברורה האם כאשר לשר יש חובת היוועצות, הוא מנסה לקיים אותה אך עדיין לא מצליח, האם החובה התקיימה או לא התקיימה, זו השאלה.

רוני נויבאור: אמרתי קודם שבעצם זה לא מספיק לשלוח מכתבים וצריך לדעת מה השרים חשובים.

אתי בנדלר: אני רוצה להוסיף ולומר שאם שר צריך להיוועץ עם שר אחר והוא לא מצליח לקבל את עמדתו יש בשביל זה ראש ממשלה, יש בשביל זה תקנון עבודת ממשלה, יש דרכים כדי לגרום לשר אחד לענות לשר אחר.

אבשלום וילן: במקרה דנן הוא חייב להיוועץ בהגדרה עם ראש הממשלה, שהוא כרגע שר התיירות.

אבשלום וילן: אין לו אפילו למי להביא כדי לשפוט את הנושא.

אתי בנדלר: ודאי.

אתי בנדלר: כפי שהזכרתי קודם, ישנם שרים נוספים שהם ככל הנראה רלוונטיים לעניין.

אבשלום וילן: הבעיה היא מהותית לא משפטית.

אתי בנדלר: הבעיה מהותית מסיבה אחת, לא סתם נדרשת חובת היוועצות עם שרים אחרים שממונים על תחומי פעילות שמוסדרים בתקנות האלה.

אתי בנדלר: נקודת המוצא היא שאותם שרים מכירים את הבעייתיות של אותם תחומים ויוכלו לומר אם התקנות המוצעות על ידי שר אחד מתאימות לאותו שטח פעילות או לא.

אבשלום וילן: זאת בדיוק הטענה המרכזית.

אבשלום וילן: אם עסוקים פה בענף המלונאות ובענף המסחר, עליו אחראי שר התעשייה והמסחר, ובענף התעופה שזה שר התחבורה, מכיוון שאם אין התייחסות מהותית זה יהיה פשוט לא רציני שנתקן תקנות שהגורמים הרלוונטיים בכלל לא בדקו אם זה עובד או לא עובד.

גלעד ארדן: שאלה אחרונה לעורכת הדין נויבאור, האם לדעתך יש כאן תחומי מסחר נוספים שיש לפנות לשרים ממונים נוספים פרט למשרד התיירות ומשרד התקשורת, כמו לדוגמה שר הבריאות או שר האוצר, כאשר זה נוגע בפיס?

אתי בנדלר: או שר החינוך התרבות והספורט בנוגע להימורים בספורט ואולי גם קורסים וחוגים.

רוני נויבאור: אנחנו חשבנו שהשרים הרלוונטיים הם שר האוצר לעניין סעיף 12, יכול להיות שיש עוד שרים שלא חשבנו עליהם.

דוד רותם: חברות במועדון שידוכים זה לא שר הדתות?

דוד רותם: רוני נויבאור: חשבנו שגם לעניין מועדון כושר צריך לבדוק אם יש שר רלוונטי, בכל מקרה חשבנו ששר הבריאות לא רלוונטי, הם גם הצהירו לפרוטוקול בדיון בשירותי רפואה דחופה שהם לא מפקחים על תחום רפואה דחופה אלא רק על תחומים של שירותים כמו מד"א.

קריאה: שר הבריאות אחראי להחזרת מזון וזה רלוונטי מאד לגבי מזון שהיה בהקפאה וחוזר אחר כך.

גלעד ארדן: האם עניין החזרת מוצרי תינוקות או לא לתינוקות, קפואים או לא קפואים, אין רלוונטיות להתייעצות עם שר הבריאות כמי שאחראי על פיקוח על הנושא הזה?

יצחק קמחי: הנושא של המזון הוחרג בצורה מפורשת בתקנות.

גלעד ארדן: נושא המזון הוחרג בתקנות?

יצחק קמחי: הוא הוחרג בצורה מפורשת בתקנות.

גלעד ארדן: אדוני יכול להסב את תשומת ליבי היכן זה מוחרג?

יצחק קמחי: הוא לא מוחרג, הוא יוחרג.

דוד רותם: אה, בנוסח הבא הוא יוחרג.

קריאה: זו ליצנות.

גלעד ארדן: יש עוד מישהו מנציגי הממשלה, כולל משרדים, מלבד משרד התמ"ת ומשרד המשפטים, שרוצה להתייחס לתקנות.

יצחק קמחי: אם יורשה לי להסביר, בנושא המזון, לא הייתה כוונה להכניס את המזון ולדעתנו המזון מוחרג מכוח כל דין שהוכרע כאן, מכוח דינים אחרים כמו כוח דיני בריאות הציבור אסור להחזיר מזון.

יצחק קמחי: לא חשבנו לשנייה אחת לקחת מזון קפוא ושיפשירו אותו ויחזירו אותו.

דוד רותם: איפה זה כתוב?

גלעד ארדן: כרגע זה לא כתוב, הוא אומר שזה יוחרג בנוסח הבא.

יצחק קמחי: זה כתוב, כאשר התברר שישנה לקונה ובחוקי הבריאות אין החרגה כזו, שאלה טובה היא למה עד היום זה איננו, יוכנס במפורש הנושא הזה.

דוד רותם: באיזה דין כתוב שאסור להחזיר מזון?

דוד רותם: רק תגיד לי את הדין.

יצחק קמחי: זו הטעות שטעינו ככל הנראה.

ליאת גלזר: רציתי להעמיד דברים על דיוקם, מבחינת מה שידוע לנו אין הסכמה חד משמעית של השר.

גלעד ארדן: לא צריכה להיות הסכמה.

ליאת גלזר: גם אין התנגדות, טרם גובשה עמדת השר לעניין.

אבשלום וילן: הוא אמר שהוא דיבר אתו והם הגיעו להבנות.

אבשלום וילן: זה לא מכובד, נקבל את דברי השר.

אתי בנדלר: היא מדברת על עמדה עקרונית לא עדין עמדה פרטנית.

דוד רותם: אין היוועצות אין נוסח סופי על מה אנחנו דנים?

גלעד ארדן: אני רוצה לומר שני דברים.

גלעד ארדן: דבר ראשון, כל דקה נוספת שהדיון הזה יימשך, לא רק שהוא משחית את זמנכם ואת זמנם של המוזמנים לריק, הפגיעה בכבוד הכנסת והממשלה רק תלך ותגבר.

גלעד ארדן: כאשר רואים שאין אפשרות לאשר את התקנות, כיוון שדרישות החוק לא התקיימו כאן ואני מוחק את כל האמירות וגם מושך את דברי ומתנצל אם דברתי בצורה קשה מידי כלפי השר, אבל זו התחושה שלי בכל אופן .

גלעד ארדן: זה חוזר פעם אחר פעם שהממשלה פעמים רבות מגיעה לוועדה הזו וכל פעם או שחסרים לה נתונים או פרטים כאלה ואחרים שיכולים לסייע בידי הכנסת לבצע את תפקידה לטובת ציבור.

גלעד ארדן: הפעם הזו הדברים הגיעו לשיא חדש, הממשלה מגישה תקנות שלא עומדות בדרישות החוק ומוטחים האשמות בחברי הכנסת שהם לא דואגים מספיק לטובת הצרכן.

גלעד ארדן: לכן נאלצתי לומר דברים שהם מעט בוטים יותר , אם היו יותר מידי בוטים אני מתנצל על כך.

גלעד ארדן: בכל אופן, כל עוד התקנות לא יעמדו בדרישות החוק וכל עוד לא תקוים חובת ההיוועצות וכל עוד לא תינתן לעוסקים זכות הטיעון הראויה, דרך אגב, בשונה ממה שאמר כבוד השר, אין מדובר רק בהגנה על תחומי המסחר שלהם, למרות שגם לכך אנחנו חייבים להתייחס וצריך לשמור ם על תחומי המסחר שלהם, אלא שלתקנות אלו יכולה להיות גם השלכה, כפי שציינתי בפתח הישיבה, לפגיעה בכלל ציבור הצרכנים בישראל כי יש כאן בכל זאת התנגשות אינטרסים בין צרכנים שהתחרטו על הקניה שלהם לבין כלל הצרכנים, שרובם לא מתחרטים על הקניה שלהם ואולי הדאגה לאלו שמתחרטים תבוא על חשבונם של אלו שלא מתחרטים.

גלעד ארדן: לכן כל עוד אין לוועדה את כל הנתונים המקצועיים מהמשרדים הרלוונטיים וכל עוד הממשלה לא גיבשה את עמדתה הסופית, בצער רב אני קובע שלא נוכל אפילו להתחיל ולקיים דיון כזה.

גלעד ארדן: אני מודיע שברגע שהמשרד יעביר תקנות שעומדות בדרישות החוק, תוך שבעה ימים הוועדה תתכנס לדון ולאשר אותם, אם אפשר לאשר אותם כמובן.

גלעד ארדן: אני מתנצל שוב בפני כל המוזמנים, תודה לכולם הישיבה נעולה.